24.2.2022
EL
Επίσημη Εφημερίδα της Ευρωπαϊκής Ένωσης
L 45/1395 ΕΠΙΤΡΟΠΗ ΔΟΚΙΜΑΣΤΙΚΆ ΣΧΈΔΙΑ
ΚΕΦΑΛΑΙΟ PP 01 — ΕΡΕΥΝΑ ΚΑΙ ΚΑΙΝΟΤΟΜΙΑ (συνέχεια) PP 01 22
(συνέχεια)
PP 01 22 01
(συνέχεια) Παρατηρήσεις Γενικός στόχος του παρόντος δοκιμαστικού σχεδίου είναι η δημιουργία της πρώτης δημόσιας βάσης δεδομένων της Ένωσης για τα μοντέλα που βασίζονται στη βιολογία του ανθρώπου και τις μεθόδους χωρίς τη χρήση ζώων, παρέχοντας ανοικτή πρόσβαση στην επιστημονική κοινότητα, μεταξύ άλλων σε αξιολογητές σχεδίων και επιτροπές δεοντολογίας.
Περίπου 10 εκατομμύρια ζώα χρησιμοποιούνται σε διαδικασίες έρευνας και δοκιμών σε όλη την Ένωση κάθε χρόνο και περίπου 200 εκατομμύρια παγκοσμίως.
Το 2017, το Εργαστήριο Αναφοράς της Ευρωπαϊκής Ένωσης για Εναλλακτικές Μεθόδους αντί των Δοκιμών σε Ζώα (EURL ECVAM) της Γενικής Διεύθυνσης Κοινού Κέντρου Ερευνών της Επιτροπής (ΓΔ JRC) ξεκίνησε μια σειρά μελετών για την επανεξέταση των διαθέσιμων και αναδυόμενων μεθόδων χωρίς τη χρήση ζώων που χρησιμοποιούνται για την έρευνα σε επτά περιπτώσεις ασθενειών: 1) παθήσεις του αναπνευστικού συστήματος 2) καρκίνος του μαστού 3) ανοσο-ογκολογία 4) ανοσογονικότητα προηγμένων θεραπευτικών φαρμάκων 5) νευροεκφυλιστικές διαταραχές, 6) καρδιαγγειακές παθήσεις και 7) αυτοανοσία.
Το 2020 δημοσιεύθηκαν οι δύο πρώτες μελέτες (σχετικά με τις παθήσεις του αναπνευστικού συστήματος και τον καρκίνο του μαστού), ενώ οι άλλες επρόκειτο να ακολουθήσουν το 2021.
Παρά την αξιοσημείωτη αυτή προσπάθεια, το εν λόγω έργο κινδυνεύει να καταστεί γρήγορα παρωχημένο, δεδομένου ότι η ταχεία αύξηση των γνώσεων συνοδεύεται από μείωση της ωφέλιμης διάρκειας ζωής των γνώσεων αυτών.
Ως εκ τούτου, στόχος του παρόντος δοκιμαστικού σχεδίου είναι η ανάπτυξη μιας αυτοματοποιημένης βάσης δεδομένων τεχνητής νοημοσύνης (ΤΝ) που θα συγκεντρώνει και θα διαρθρώνει τις μεθόδους χωρίς τη χρήση ζώων οι οποίες χρησιμοποιούνται για τη βιοϊατρική έρευνα.
Οι μέθοδοι χωρίς τη χρήση ζώων αντιστοιχούν σε in vitro μεθόδους που βασίζονται σε ανθρώπινα κύτταρα και ιστούς που λαμβάνονται με γενετική μηχανική ή σε in silico προσεγγίσεις που χρησιμοποιούν υπολογιστική μοντελοποίηση και προσομοίωση.
Η χρήση της τεχνητής νοημοσύνης για αναζητήσεις στον τεράστιο όγκο της δημοσιευμένης βιβλιογραφίας επιτρέπει τη δημιουργία και τη διατήρηση μιας επικαιροποιημένης και προηγμένης πηγής γνώσης που συγκεντρώνει τις μεθόδους χωρίς τη χρήση ζώων οι οποίες εφαρμόζονται στη βιοϊατρική έρευνα.
Επιπλέον, η προσέγγιση της τεχνητής νοημοσύνης θα επιτρέψει την ανάπτυξη βιώσιμου σχεδιασμού και εφαρμογής της πλατφόρμας, η οποία μπορεί εύκολα να διατηρείται από ένα τρίτο μέρος και να βελτιώνεται περαιτέρω μέσω στήριξης σε επίπεδο κοινότητας.
Με την κατανόηση και την ανταλλαγή πληροφοριών σχετικά με επιτυχείς μεθόδους χωρίς τη χρήση ζώων στη βιοϊατρική έρευνα, αναμένεται ότι η μετάβαση της επιστημονικής κοινότητας σε μεθοδολογίες που βασίζονται στη βιολογία του ανθρώπου θα ενθαρρυνθεί, θα διευκολυνθεί και —ενδεχομένως— θα επιταχυνθεί.
Πράγματι, η χρήση μοντέλων και μεθόδων που βασίζονται στη βιολογία του ανθρώπου είναι ζωτικής σημασίας για τη βελτίωση της εγκυρότητας της βιοϊατρικής έρευνας, την ενίσχυση της πιθανότητας να ωφεληθούν οι ασθενείς από τα αποτελέσματα και την επιτάχυνση της μεταφοράς των αποτελεσμάτων της έρευνας σε κλινικές πρακτικές και πρακτικές δημόσιας υγείας.
Η χρήση της τεχνητής νοημοσύνης είναι ζωτικής σημασίας για την αυτοματοποίηση και την οικονομικά αποδοτική ανάκτηση του τεράστιου όγκου δεδομένων που θα απαιτούνται προκειμένου να διασφαλίζεται ότι οι γνώσεις θα είναι επικαιροποιημένες και σύγχρονες.
Πράγματι, η εφαρμογή της τεχνητής νοημοσύνης έχει ήδη αποδείξει την αξία της και χρησιμοποιείται συχνά από οργανισμούς της Ένωσης, όπως η EFSA, για την αυτοματοποίηση της τεκμηριωμένης επιστήμης.
Στόχοι: Τελικά, το δοκιμαστικό σχέδιο αυτό θα έχει ως αποτέλεσμα την ανάπτυξη της πρώτης δημόσιας βάσης δεδομένων της Ένωσης σχετικά με μεθόδους χωρίς τη χρήση ζώων, οι οποίες βασίζονται στη βιολογία του ανθρώπου, για βιοϊατρική έρευνα.
Αυτό θα επιτευχθεί με τις εξής ενέργειες: — Συνδυασμός των αποτελεσμάτων των υφιστάμενων επτά μελετών του Εργαστηρίου Αναφοράς της Ευρωπαϊκής Ένωσης για Εναλλακτικές Μεθόδους αντί των Δοκιμών σε Ζώα (EURL ECVAM) της Γενικής Διεύθυνσης Κοινού Κέντρου Ερευνών της Επιτροπής (ΓΔ JRC) για τη δημιουργία μιας αρχικής βάσης δεδομένων. — Εφαρμογή αυτών των αποτελεσμάτων ώστε να καταστεί δυνατή η κατάρτιση αλγορίθμου βασισμένου στην τεχνητή νοημοσύνη, ο οποίος θα εμπλουτίσει περαιτέρω τη βάση δεδομένων και θα διασφαλίσει την επικαιροποίησή της. — Σχεδιασμός περαιτέρω ενσωματώσεων για την επέκταση της βάσης δεδομένων ώστε να συμπεριληφθούν μέθοδοι χωρίς τη χρήση ζώων και για άλλες ανθρώπινες νόσους. — Ανάπτυξη φιλικής προς τον χρήστη διαδικτυακής διεπαφής για τη διευκόλυνση των δημόσιων αναζητήσεων περιεχομένου και τη δυνατότητα φιλτραρίσματος των μεθόδων χωρίς τη χρήση ζώων για συγκεκριμένες ανθρώπινες νόσους.